મહત્ત્વની વાત એ છે કે લક્ષ્મણરેખાની વાત કરીને ન્યાયતંત્ર કે સરકાર એકબીજા પર પોતાની સર્વોપરિતા સાબિત કરવાનો પ્રયાસ કરે એ યોગ્ય નથી. લોકતંત્રના આધાર સ્તંભ તરીકેના ચાર સ્તંભોમાં કાર્યપાલિકા અને ન્યાયપાલિકાનો સમાવેશ થાય છે. એ સ્તંભો સમાન સ્તરે હોય ત્યારે જ લોકતંત્રની સમતુલા જળવાઈ શકે. ન્યાયપાલિકાને સ્વતંત્ર અને જીવંત બનાવી રાખવાનું કામ સરકારનું છે ત્યારે ન્યાયતંત્રએ પણ એક વાત સમજવી જોઇએ કે લોકતંત્રને કારણે જ તેની સ્વાયત્તતા સુનિશ્ચિત થાય છે. તાજેતરમાં સુપ્રીમ કોર્ટના કોલિજયમે વિવિધ હાઈકોર્ટોમાં ન્યાયાધીશોની નિયુક્તિ માટે ૭૭ નામોની યાદી કેન્દ્ર સરકારને મોકલી હતી. સરકારે તેમાંથી ૩૪ નામોને મંજૂરી આપી ૪૩ નામોને ટિપ્પણી સાથે પુનર્વિચાર માટે પાછાં મોકલી આપ્યાં હતાં. કોલિજિયમે એક જ સપ્તાહમાં સરકારના વાંધાને ફગાવી દઈને એ બધાં નામો ફરી મંજૂરી માટે મોકલી આપ્યાં હતાં. અહીં કોલેજિયમ માટે જાણે પ્રતિષ્ઠાનો પ્રશ્ન હોય એવી સ્થિતિ સર્જાઈ.